231 brand-bestryders van Jhb geskors | Netwerk24
Deur Isabel Venter 20 September 2019 10:47
Johannesburg se nooddienste het 231 van sy brandbestryders geskors omdat hulle glo aan 'n onwettige staking deelgeneem het.
Die geskorste brandbestryders sal eers aan interne tugverhore onderwerp word, sê Robert Mulaudzi, nooddienswoordvoerder.
Hy sê dit is nog nie duidelik wat met die geskorste brandbestryders sal gebeur nie.
"Ons is egter steeds daartoe in staat om op enige noodsituasie te reageer. Ons het oor 'n duisend brandbestryders beskikbaar wat aan diens is," het Mulaudzi Vrydag aan Netwerk24 gesê.
Die geskorstes het in Julie vanjaar aan 'n onbeskermde staking deelgeneem. Hulle het gevra vir 24-uur-begeleiding na en van noodtonele, sê Mulaudzi.
"Dit is eenvoudig nie haalbaar nie – ons verskaf reeds begeleiding van 22:00 tot 06:00 elke dag."
Die begeleiding waarna hy verwys, is veiligheidspersoneel wat seker maak nooddienspersoneel word nie aangeval of beroof terwyl hulle hul werk moet doen nie.